****

**Bendrosios dalyvavimo renginyje „Tavo Europa, tavo balsas!“ sąlygos (YEYS)**

**ĮVADAS**

Europos ekonomikos ir socialinių reikalų komitetas (EESRK) organizuoja renginį „Tavo Europa, tavo balsas!“ (YEYS) nuo 2010 m. „Tavo Europa, tavo balsas!“ suteikia galimybę vidurinių mokyklų moksleiviams iš ES valstybių narių, šalių kandidačių ir Briuselyje įsikūrusios Europos mokyklos sužinoti apie EESRK ir jo vaidmenį, keistis nuomonėmis ir teikti rekomendacijas konkrečia tema. [Daugiau informacijos rasite mūsų interneto svetainėje.](https://www.eesc.europa.eu/yeys2022)

# **Registracija**

## **Dalyvavimo sąlygos**

Norėdama dalyvauti, mokykla turi:

* būti vidurinė mokykla, kurios moksleiviai yra **16–18 metų amžiaus**;
* būti įsteigta ES valstybėje narėje arba vienoje iš šalių kandidačių arba būti viena iš Briuselyje įsikūrusių Europos mokyklų;
* būti pripažinta savo šalies švietimo ministerijos;
* turėti kompiuterį (kad būtų galima skaityti ir spausdinti PDF formato rinkmenas), prieigą prie interneto ir galimybę naudotis e. paštu;
* pasirinkti vieną mokytoją ir tris moksleivius, **besimokančius bet kokio tipo vidurinės mokyklos (įskaitant profesinio mokymo mokyklas) priešpaskutinėje klasėje (≥16 metų amžiaus), kurie gali kalbėti angliškai**;
* sutikti, kad trys atrinkti moksleiviai ir vienas mokytojas dalyvautų renginyje pamokų mokykloje metu;
* užtikrinti, kad kiekvienas iš trijų atrinktų moksleivių turėtų kompiuterį, nešiojamąjį kompiuterį arba planšetinį kompiuterį su interneto prieiga;
* įsipareigoti apgalvoti ir aptarti renginio temas pamokų metu prieš virtualų renginį;
* įsipareigoti mokykloje priimti vieną EESRK narį, kuris surengs informacinę sesiją apie ES ir EESRK, preliminariai sausio–vasario mėn. (EESRK nario kelionės ir apgyvendinimo išlaidas padengs EESRK). Narys aplankys atrinktą mokyklą ir susitiks su trimis moksleiviais ir mokytoju, atrinktais dalyvauti virtualiame renginyje. Vizito metu jis surengs pristatymą (apie ES, EESRK ir renginį) **vienai ar daugiau** atrinktos mokyklos **klasių**;
* informuoti atrinktus moksleivius, jų klasės draugus ir galbūt visus mokyklos moksleivius apie galimybę sekti pasiruošimą renginiui ir patį renginį socialiniuose tinkluose „[Facebook](https://www.facebook.com/youreuropeyoursay)“, „[Twitter](https://twitter.com/youreurope)“ ir „[Instagram](https://www.instagram.com/youreurope/)“ trimis adresais, nurodytais šio dokumento pabaigoje skiltyje „Papildoma informacija“.

## **Registracijos procesas**

Norinti dalyvauti mokykla **iki nustatyto termino, t. y. 2021 m. lapkričio 26 d.**, [EESRK interneto svetainėje](https://www.eesc.europa.eu/yeys2022) turi užpildyti internetinės registracijos formą.. Registracija bus vykdoma tik iki tos dienos.

Prieš registraciją mokykla paskiria prižiūrintįjį mokytoją, kuris turi gebėti bendrauti anglų kalba ir kuris, jei mokykla bus atrinkta, bus vienintelis asmuo ryšiams su EESRK parengiamuoju etapu iki renginio. Mokyklos direktorius turi patvirtinti šį pasirinkimą atitinkamoje internetinės registracijos formos skiltyje.

Registracijos formoje mokykla įrašo visą savo pavadinimą ir adresą, mokyklos direktoriaus ir prižiūrinčiojo mokytojo vardą, pavardę ir kontaktinius duomenis ir e. pašto adresą, kuriuo gali būti susirašinėjama su prižiūrinčiuoju mokytoju. Elektroniniai laiškai turi būti reguliariai tikrinami, nes su mokyklomis daugiausia bus bendraujama e. paštu.

## **Ką įsipareigoja mokykla užsiregistruodama?**

Užsiregistruodama kiekviena mokykla turi sutikti su bendrosiomis atrankos burtų keliu, pasirengimo ir dalyvavimo virtualiame renginyje sąlygomis. Tinkama registracija iki termino pabaigos garantuoja tik tai, kad mokykla galės dalyvauti atrankoje burtų keliu, bet negarantuoja vietos renginyje.

Dalyvaujančios mokyklos (po vieną iš kiekvienos šalies) bus atrinktos **2021 m. gruodžio 9 d.**

Burtų keliu atrinktos mokyklos įsipareigoja:

1. atrinkti ir užregistruoti tris moksleivius, galinčius kalbėti anglų kalba ir ją suprasti, kurie dalyvaus virtualiame renginyje prižiūrimi mokytojo;
2. sutikti, kad trys atrinkti moksleiviai ir mokytojas dalyvaus renginyje pamokų mokykloje metu;
3. užtikrinti, kad kiekvienas iš trijų atrinktų moksleivių turėtų kompiuterį, nešiojamąjį kompiuterį arba planšetinį kompiuterį su interneto prieiga;
4. pakviesti EESRK narį informacinei sesijai mokykloje;
5. apsvarstyti ir aptarti EESRK siūlomą informacinę medžiagą;
6. per virtualų renginį pasidalyti savo darbo rezultatais, aktyviai dalyvaujant diskusijose;
7. atsiųsti grupinę nuotrauką su 3 atrinktais moksleiviais ir prižiūrinčiuoju mokytoju, taip pat leidimą publikuoti šias nuotraukas EESRK leidiniuose ir EESRK interneto svetainėje, intranete ir socialiniuose tinkluose (su sąlyga, kad kiekvienas dalyvis registracijos formoje davė savo sutikimą);
8. leisti nurodyti moksleivių ir mokytojo vardą ir pavardę ir publikuoti jų nuotraukas, padarytas EESRK nario apsilankymo mokykloje metu, EESRK leidiniuose ir EESRK interneto svetainėje, intranete ir susijusiuose socialiniuose tinkluose (su sąlyga, kad kiekvienas dalyvis registracijos formoje davė savo sutikimą);
9. leisti nurodyti moksleivių ir mokytojo vardą ir pavardę ir publikuoti jų nuotraukas, padarytas virtualaus renginio metu, EESRK leidiniuose ir EESRK interneto svetainėje, intranete ir susijusiuose socialiniuose tinkluose;
10. atsiųsti visą informaciją apie tai, kaip vietinė ar nacionalinė žiniasklaida nušvietė EESRK nario apsilankymą mokykloje arba mokyklos dalyvavimą renginyje;
11. nedelsdama informuoti EESRK organizatorius apie bet kokius pasikeitimus (pvz., prižiūrinčiojo mokytojo, dalyvaujančių moksleivių, e. pašto adreso);
12. renginiui pasibaigus, tiek mokykloje, tiek kitur tęsti su juo susijusią veiklą (pvz., viešinti informaciją apie priimtas rekomendacijas ir apie renginį apskritai).

## **Kas atsitiktų, jei mokykla nevykdytų savo įsipareigojimų?**

Jei nesilaikoma šių sąlygų, mokykla ir jos moksleiviai iš karto netenka galimybės dalyvauti renginyje.

# **Mokyklų atranka**

Mokyklos bus atrinktos burtų keliu (**2021 m. gruodžio 9 d.**) iš visų mokyklų, pateikusių paraiškas iki nustatyto termino. Atrinktos mokyklos negali teikti paraiškos kitais metais po savo dalyvavimo virtualiame renginyje (tačiau vėl galės teikti paraišką dar po metų). Mokyklų pavadinimai bus traukiami burtų keliu dalyvaujant EESRK pirmininko pavaduotojui, kuris užtikrins, kad tai vyktų pagal taisykles. Kiekvienai šaliai bus surengtas atskiras burtų traukimas, kad būtų atrinkta po vieną mokyklą iš kiekvienos šalies. Bus sudarytas rezervinis sąrašas iš dviejų kitų mokyklų, kurios bus atrinktos tik tuo atveju, jei atrinkta mokykla atsiims savo paraišką. Atrinktoms mokykloms apie tai bus pranešta individualiai e. paštu, o jų pavadinimai bus paskelbti [EESRK interneto svetainėje](https://www.eesc.europa.eu/yeys2022).

# **Virtualiame renginyje dalyvaujančių moksleivių atranka**

Dalyvaujančios mokyklos turi atrinkti tris moksleivius, kurie dalyvaus renginyje. Šie moksleiviai turėtų mokytis bet kokio tipo vidurinės mokyklos priešpaskutinėje klasėje (≥16 metų amžiaus) ir turi gebėti kalbėti anglų kalba.

Mokykloms atstovausiančius moksleivius atrenka pačios mokyklos. Jos gali nustatyti savo pačių atrankos kriterijus, jeigu jie aiškūs, teisingi ir nediskriminuojantys. Siekiant lyčių lygybės, atrinkti moksleiviai **neturėtų būti tos pačios lyties** (nebent jie būtų iš mokyklų, kuriose mokosi vienos lyties moksleiviai). Kviečiami dalyvauti ir neįgalūs moksleiviai.

## **Moksleivių registracija**

Atrinktos mokyklos turi užregistruoti tris moksleivius, kuriuos jos pasirinko dalyvauti renginyje „Tavo Europa, tavo balsas!“. Jos turės pateikti leidimo formą dėl kiekvieno moksleivio. Šią formą visomis oficialiosiomis ES kalbomis visoms mokykloms pateiks renginio „Tavo Europa, tavo balsas!“ rengėjai. Ją turi pasirašyti vienas iš moksleivio tėvų (abu tėvai) arba teisėtas (-i) globėjas (-ai) ir mokyklos direktorius ir tada ją reikia e. paštu atsiųsti EESRK. Terminas surinkti visus reikiamus dokumentus bus nurodytas e. laiške, kurį gausite iš „Tavo Europa, tavo balsas!“ komandos. **Įsitikinkite, kad dokumentas yra įskaitomas.**

El. paštu: youreurope@eesc.europa.eu

Šioje formoje vienas iš moksleivio tėvų (abu tėvai) arba teisėtas (-i) globėjas (-ai) ir mokyklos direktorius patvirtina, kad:

* moksleiviui leidžiama dalyvauti virtualiame renginyje;
* moksleivio vardas ir pavardė gali būti skelbiami EESRK leidiniuose, EESRK interneto svetainėje, intranete ir susijusiuose socialiniuose tinkluose su moksleivio nuotraukomis ir (arba) renginio vaizdo įrašais (pateikus sutikimą);
* dalyvaujantį moksleivį prižiūrės mokytojas.

**Moksleivis negalės dalyvauti renginyje, jei leidimo forma nebus gauta iki nurodyto termino pabaigos.**

## **Asmens duomenų apsauga**

EESRK užtikrina visų gautų [asmens duomenų](https://www.eesc.europa.eu/en/agenda/our-events/events/your-europe-your-say-2020/privacy-statement-your-europe-your-say) apsaugą pagal [Reglamentą (ES) 2018/1725](http://eur-lex.europa.eu/legal-content/LT/TXT/?uri=uriserv:OJ.L_.2018.295.01.0039.01.LIT&toc=OJ:C:2018:295:TOC). Renginio „Tavo Europa, tavo balsas“ vaizdo įrašai, momentinės ekrano kopijos ir nuotraukos bus kuriami ir platinami laikantis EESRK institucinės komunikacijos gairių. Dalyviai, kurie nenori būti fotografuojami ar filmuojami, renginio metu turėtų išjungti savo vaizdo kamerą.

# **Pasirengimas renginiui mokyklose**

Komiteto narys virtualiu būdu arba fiziškai apsilankys atrinktose mokyklose, kur pateiks informaciją apie EESRK ir jo darbo metodus, taip pat pateiks ir aptars renginio darbo dokumentus. Nario kelionės ir apgyvendinimo išlaidas padengs EESRK. EESRK taip pat imsis su spauda susijusių iniciatyvų. EESRK spaudos tarnyba bendradarbiaus su mokyklomis ir EESRK nariais, kad šie paragintų žiniasklaidą nušviesti nario vizitą, o galbūt ir dalyvauti jo metu. Būtume dėkingi už Jūsų paramą šiai veiklai.

Visa svarbiausia informacija apie renginį bus paskelbta EESRK interneto svetainėje. Todėl prašome suinteresuotų mokytojų reguliariai tikrinti informaciją, pateikiamą mūsų [interneto svetainėje](https://www.eesc.europa.eu/yeys2022).

Konkurse dalyvausiančios mokyklos gaus informacinius dokumentus su atvirais klausimais, siekiant padėti moksleiviams ir jų mokytojams suformuluoti savo idėjas ir pasirengti diskusijoms. Moksleiviai ir mokytojai turi aptarti šiuos klausimus per pamokas klasėje ir taip pasirengti tiesioginėms diskusijoms virtualaus renginio metu.

# **Virtualus renginys**

2022 m. renginys „Tavo Europa, tavo balsas“ truks pusantros dienos, per kurias moksleiviai dalyvaus įvairiuose praktiniuose seminaruose, vedamuose specialiai parengtų instruktorių.

Kiekvieno seminaro metu moksleiviai bus suskirstyti į kelias nedideles grupes. Kad moksleiviai kuo aktyviau įsitrauktų ir bendrautų tarpusavyje, kiekvienas jų turi būti atskirame kambaryje ir turėti savo prietaisą.

Renginio pradžioje ir pabaigoje vyks plenarinės atidarymo ir uždarymo sesijos (jos bus transliuojamos tiesiogiai).

Mokytojai bus pakviesti dalyvauti atskiroje programoje, kurią rengia kelios ES institucijos.

## **Darbo kalbos**

Darbas grupėse vyks anglų kalba, o plenarinių sesijų metu – sinchroniniu būdu bus verčiama žodžiu iš anglų ir prancūzų kalbų ir į jas. Kaip nurodyta pirmiau, siekiant užtikrinti, kad diskusijos darbo grupėse vyktų sklandžiai, moksleiviai ir prižiūrintis mokytojas turi gebėti kalbėti anglų kalba.

**PAPILDOMA INFORMACIJA**

Bendrosios informacijos apie EESRK rasite EESRK interneto svetainėje [www.eesc.europa.eu](http://www.eesc.europa.eu).

Visą informaciją apie renginį galima rasti YEYS svetainėje[www.eesc.europa.eu/yeys2022](https://www.eesc.europa.eu/yeys2022).

Savo klausimus EESRK organizatoriams galite siųsti el. paštu youreurope@eesc.europa.eu

**** YEYS tinkle „Facebook“: www.facebook.com/youreuropeyoursay/

 YEYS tinkle „Twitter“: youreurope

 YEYS tinkle „Instagram“: youreurope

#YEYS2022

 \_\_\_\_\_\_\_\_\_\_\_\_\_\_\_\_